**Aprūpes pakalpojums bērniem ar funkcionāliem traucējumiem, kuriem ir izsniegts Veselības un darbspēju ekspertīzes ārstu valsts komisijas atzinums par īpašas kopšanas nepieciešamību sakarā ar smagiem funkcionāliem traucējumiem līdz 4 gadu vecumam (ieskaitot)**

***Projekta ietvaros pakalpojums pieejams tiem bērniem, kuriem ir veikta izvērtēšana un izstrādāts atbalsta plāns***

Kokneses novada domes Sociālais dienests, iesaistoties Zemgales plānošanas reģiona deinstitucionalizācijas projektā „Atver sirdi Zemgalē”, uzsāk sociālo pakalpojumu organizēšanu bērniem ar funkcionāliem traucējumiem.

Projekta ietvaros tiek atbalstīts aprūpes pakalpojums bērniem ar funkcionāliem traucējumiem, kuriem ir izsniegts Veselības un darbspēju ekspertīzes ārstu valsts komisijas atzinums par īpašas kopšanas nepieciešamību sakarā ar smagiem funkcionāliem traucējumiem līdz 4 gadu vecumam (ieskaitot). Pakalpojums ietver bērna aprūpi un uzraudzību, pašaprūpes spēju attīstību un brīvā laika saturīgu pavadīšanu.

Pakalpojuma saņemšanai bērna likumiskajam pārstāvim, ņemot līdzi personu apliecinošus dokumentus, jāvēršas pašvaldības **sociālajā dienestā**, kuras teritorijā reģistrēta personas dzīves vieta, un **jāiesniedz šādi dokumenti**:

* **iesniegums** par nepieciešamību nodrošināt aprūpes pakalpojumu (iesniegumā norāda bērna vārdu, uzvārdu, personas kodu, dzīvesvietas adresi, kur būs nepieciešams sniegt pakalpojumu, bērna likumiskā pārstāvja kontaktinformāciju, vēlamo aprūpes pakalpojuma saņemšanas apjomu (norādot kopējo stundu skaitu nedēļā un konkrētu dienu vai dienas, kad tas būs nepieciešams), vēlamā aprūpes pakalpojuma sniedzēja vārdu un uzvārdu,);
* **bērna likumiskā pārstāvja tiesības apliecinošs dokuments** (kopija);
* **VDEĀVK atzinums par īpašas kopšanas nepieciešamību bērnam sakarā ar smagiem funkcionāliem traucējumiem**;
* **Darba devēja apliecinājums,** norādot darba stundas nedēļā, kad bērna likumiskais pārstāvis veic darba pienākumus. Ja bērna likumiskais pārstāvis ir pašnodarbināta persona vai individuālais komersants, jānorāda informācija par stundām nedēļā, kad veic saimniecisko darbību;
* **Izglītības iestādes apliecinājums**, ja bērna likumiskais pārstāvis apgūst attiecīgu izglītības programmu konkrētajā izglītības iestādē. Ja izglītības programmu apgūst neklātienē, tad pakalpojumu piešķir tikai studiju dienās mācību gada laikā un sesijas laikā;
* **Nodarbinātības valsts aģentūras apliecinājums**, ja bērna likumiskais pārstāvis piedalās NVA organizētajos pasākumos, norādot pasākumā pavadāmās stundas nedēļā;
* **Dienas aprūpes centra vai cita rehabilitācijas pakalpojuma sniedzēja apliecinājums**, ja bērna likumiskais pārstāvis izmanto attiecīgās iestādes pakalpojumus, norādot tajos pavadāmās stundas nedēļā.

**Sociālais dienests:**

* **Reģistrē** iesniegtos dokumentus;
* **Pārbauda** sniegtās informācijas patiesumu, ja nepieciešams, pieprasa papildu informāciju no citām institūcijām, izvērtē bērna likumiskā pārstāvja iesaisti pasākumos atbilstoši 15.06.2015. MK noteikumu Nr.313 „Darbības programmas "Izaugsme un nodarbinātība" 9.2.2.specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1.pasākuma "Deinstitucionalizācija" īstenošanas noteikumi” 43.punkta kritērijiem;
* Mēneša laikā **pieņem lēmumu** par aprūpes pakalpojuma piešķiršanu, nosakot pakalpojuma apjomu un ilgumu, vai par atteikumu piešķirt aprūpes pakalpojumu, ja konstatētas neatbilstība pakalpojuma saņemšanas nosacījumiem;
* 10 dienu laikā pēc lēmuma pieņemšanas par to **informē** aprūpes pakalpojuma pieprasītāju;
* **Sagatavo un slēdz pakalpojuma līgumu** ar aprūpes pakalpojuma pieprasītāju un aprūpes pakalpojuma sniedzēju;
* **Kontrolē** aprūpes pakalpojuma apjomu.

**Aprūpes pakalpojuma pieprasītājam ir pienākums triju darbdienu laikā informēt sociālo dienestu par:**

* Pakalpojuma saņēmēja dzīvesvietas maiņu;
* Bērna ievietošanu stacionārā ārstniecības iestādē, sociālās aprūpes un sociālās rehabilitācijas institūcijā;
* Izmaiņām bērna likumiskā pārstāvja dalībā pasākumos vai citiem apstākļiem, kas varētu būt par pamatu izmaiņām aprūpes pakalpojuma apjomā vai aprūpētāja maiņai.

Aprūpes pakalpojuma sniegšana **tiek pārtraukta uz laiku**, kamēr pakalpojuma saņēmējs atrodas stacionārā ārstniecības iestādē.

Aprūpes pakalpojuma sniegšana **tiek izbeigta**:

* ja pakalpojuma saņēmējs ir mainījis dzīvesvietu;
* ja bērna likumiskais pārstāvis iesniedz sociālajā dienestā iesniegumu par atteikšanos no aprūpes pakalpojuma;
* ja ir beidzies VDEĀVK atzinuma derīguma termiņš;
* ja sociālais dienests konstatē neatbilstību kritērijiem, kuri nosaka aprūpes pakalpojuma saņemšanas nepieciešamību.

Aprūpes pakalpojumu ir tiesīga sniegt fiziska persona, kurai ir darba vai personīgā pieredze saskarsmē ar personu ar invaliditāti. Aprūpes pakalpojuma pieprasītājs iesniegumā var norādīt vēlamo aprūpes pakalpojuma sniedzēju (izņemot bērna pirmās pakāpes radiniekus un vienas mājsaimniecības locekļus).

Sociālais dienests var noteikt sniedzamā aprūpes pakalpojuma apjomu līdz 50 h nedēļā atkarībā no bērna likumiskā pārstāvja sociālajām aktivitātēm. To dara, izvērtējot katra klienta vajadzības un vēlmes. Sociālais dienests slēdz līgumu ar pakalpojuma pieprasītāju un aprūpes pakalpojuma sniedzēju, līgumā nosakot aprūpes pakalpojuma apjomu, tā sniegšanas ilgumu un kārtību, atbildību pakalpojuma sniedzējam, pakalpojuma pieprasītājam un pašvaldībai, norēķinu kārtību un citus būtiskus jautājumus, kuri saistīti ar aprūpes pakalpojuma sniegšanu.